Kohtuasi T‑829/16

Mouvement pour une Europe des nations et des libertés

versus

Euroopa Parlament

Institutsiooniline õigus – Euroopa Parlament – Otsus, millega tunnistatakse 2015. aasta majandusaasta raames abikõlbmatuks erakonna teatud kulud – Õigus heale haldusele – Õiguskindlus – Määrus (EÜ) nr 2004/2003 – Riigi tasandi erakonna kaudse rahastamise keeld

Kokkuvõte – Üldkohtu (kaheksas koda) 27. novembri 2018. aasta otsus

Liidu kohtul on ELTL artikli 263 kohaselt pädevus menetleda hagisid, mis on esitatud üksnes Euroopa Liidu institutsioonide, organite või asutuste õigusaktide vastu. Euroopa Parlamendi juhatuse otsuse tühistamise nõue on seega tingimata suunatud parlamendi ehk õigusakti andja vastu. (vt punktid 24 ja 25)

Vt otsuse tekst. (vt punkt 34)

Hea halduse põhimõte tähendab eelkõige pädeva institutsiooni kohustust hoolikalt ja erapooletult analüüsida konkreetses asjas tähtsust omavaid tegureid. Erapooletuse nõue hõlmab esiteks subjektiivset erapooletust, mis tähendab, et asjassepuutuva institutsiooni ükski liige, kes küsimusega tegeleb, ei tohi väljendada oma erapoolikust või isiklikke eelarvamusi, ning teiseks objektiivset erapooletust, mis tähendab, et institutsioon peab pakkuma piisavaid tagatisi, et välistada selles suhtes põhjendatud kahtlusi. Subjektiivset erapooletust eeldatakse, kui ei ole tõendatud vastupidist. (vt punktid 48 ja 49)

Vt otsuse tekst. (vt punkt 50)

Liidu õiguses puudub õigusvastasuse vastuväite formaalse esitamise nõue. Õigusvastasuse väite võib nimelt esitada vaikimisi, kui hagiavaldusest nähtub suhteliselt selgelt, et hageja esitab tegelikult sellise väite. (vt punkt 66)

Liidu õiguse üldpõhimõtete hulka kuuluv õiguskindluse põhimõte nõuab, et õigusnormid oleksid selged, täpsed ja ettenähtavate tagajärgedega, et huvitatud isikud saaksid liidu õiguskorraga reguleeritavates olukordades ja õigussuhetes nendest juhinduda. Ootuspärasuse mõiste ulatus sõltub siiski suuresti asjassepuutuva õigusakti sisust, sellega reguleeritavast valdkonnast ning selle adressaatide arvust ja staatusest. Seaduse ootuspärasusega ei ole vastuolus, kui asjaomane isik peab pöörduma õigusnõustaja poole, et konkreetsetel asjaoludel mõistlikult hinnata konkreetsest teost tuleneda võivaid tagajärgi. Peale selle ei ole õiguskindluse põhimõttega vastuolus see, et liidu õigus annab pädevale haldusasutusele kaalutlusõiguse, või see, et selles on kasutatud määratlemata õigusmõisteid, mida asjaomane haldusasutus peab konkreetsel juhul tõlgendama ja kohaldama, ilma et see piiraks liidu kohtu kontrolli. Ka ei saa sellest põhimõttest tulenevaid nõudeid mõista nii, et nende kohaselt tuleb määratlemata õigusmõistet sisaldavas normis ära märkida erinevad konkreetsed olukorrad, mil normi kohaldada, kuna seadusandja ei saa kõiki selliseid olukordi ette kindlaks määrata. (vt punktid 68–71)

Riigi tasandi erakondade otsese või kaudse rahastamise keeld, mis sisaldub määruse nr 2004/2003 Euroopa tasandi erakondi reguleerivate määruste ja erakondade rahastamise eeskirjade kohta artiklis 7, on selge. Kaudse rahastamise keeld kaasneb otsese rahastamise keeluga, kuna ilma selleta oleks keelust võimalik hõlpsasti kõrvale hoida. Mis puudutab kaudse rahastamise keelu sisu, siis tuleb mainida, et tegemist on määratlemata õigusmõistega ja et asjaomane säte ei sisalda mõiste ammendavat määratlust või keelu kohaldamisalasse kuuluda võivate käitumisviiside loetelu. Siiski peab hoolas ettevõtja olema võimeline ette nägema, et esineb kaudne rahastamine, kui riigi tasandi erakond saab rahalise eelise, vältides kulusid, mida ta oleks pidanud kandma, isegi kui ei ole toimunud vahendite otsest ülekandmist. Teiste sõnadega, ei saa nõustuda, et hoolsal Euroopa tasandi erakonnal ei ole võimalik ette näha, et mis tahes eelise andmine riigi tasandi erakonnale, ilma et ta selle kulu kannaks, kujutab endast riigi tasandi erakonna tegevuse kaudset rahastamist. Järelikult ei ole määruse nr 2004/2003 artikkel 7 õiguskindluse põhimõttega vastuolus. (vt punkt 72)

Selleks et kindlaks teha, kas riigi tasandi erakond sai kaudse rahalise eelise, mis on vastuolus määruse nr 2004/2003 Euroopa tasandi erakondi reguleerivate määruste ja erakondade rahastamise eeskirjade kohta artiklis 7 sätestatud kaudse rahastamise keeluga ja mis tulenes valimiskampaania korraldamisest koos Euroopa tasandi erakonnaga, tuleb arvesse võtta asjaolude kogumit, mis on seotud asjaomase kampaania sisu, avalikkuse taju ning geograafiliste ja ajaliste näitajatega. (vt punkt 83)